
TÁRGY:BESZÁMOLÓ A HELYETTES SZÜLŐI FELADAT KÖZÖS ELLÁTÁSÁRA

                LÉTREHOZOTT TÁRSULÁS 2010. ÉVI TEVÉKENYSÉGÉRŐL

Akasztó, Bócsa, Császártöltés, Csengőd, Fülöpszállás, Imrehegy, Izsák, Kaskantyú, Páhi, Tabdi, Soltszentimre, Soltvadkert, Tázlár és Kiskőrös települések önkormányzatai a helyettes szülői feladat közös ellátására a helyi önkormányzatok társulásairól és együttműködéséről szóló 1997. évi CXXXV. törvény 7.§-a alapján 2000. január 1. napjától ( Tázlár település önkormányzatával 2000. február 1. napjától ) kezdődően társulási megállapodást kötöttek.

A társulási megállapodás V. pontja szerint a polgármester évente beszámol a Képviselő-testületnek a társulás tevékenységéről, pénzügyi helyzetéről és a társulási cél megvalósulásáról.

A társulás a gyermekek védelméről és a gyámügyi igazgatásról szóló többször módosított 1997. évi XXXI. törvény 45.-49.§-a alapján a helyettes szülői jogviszonyban álló személyek megbízásával ellátja a személyes gondoskodás keretébe tartozó gyermekjóléti alapellátásnak minősülő gyermekek átmeneti gondozását.

A helyettes szülői hálózat működtetésével kapcsolatos feladatokat Kiskőrös Város Önkormányzat Humán Szolgáltató Központja látja el.

A társulás fenntartásának fedezetéül a mindenkori hatályos költségvetési törvényben meghatározott normatív állami hozzájárulás szolgál, melyet Kiskőrös Város Önkormányzata vesz igénybe. A társulási megállapodás II. pontja szerint a normatívából nem fedezett költségeket az ellátást igénybevevő települési önkormányzat viseli.

A gyermek átmeneti gondozását – a szülői felügyeletet gyakorló szülő vagy más törvényes képviselő kérelmére vagy beleegyezésével – ideiglenes jelleggel, teljes körű ellátással kell biztosítani, ha a szülő egészségügyi körülménye, életvezetési problémája, indokolt távolléte vagy más akadályoztatása miatt a gyermek nevelését a családban nem tudja megoldani. A gyermek átmeneti gondozása alapjául szolgáló ok fennállásáig, de legfeljebb tizenkettő hónapig tarthat.

A Humán Szolgáltató Központ tájékoztatása szerint 2010. évben helyettes szülői feladatellátás igénybevétele nem történt. Helyettes szülő képzésével kapcsolatos költségek nem merültek fel és egyéb költség kifizetésére sem került sor. Sem bevétel sem személyi jellegű kifizetés nem történt az elmúlt évben.

Fentiekre tekintettel 2010. évre vonatkozóan Kiskőrös Város Önkormányzatát a helyettes szülői feladat ellátásával kapcsolatban költség nem terheli.

A helyettes szülői feladat közös ellátására létrehozott társulás megvalósítja a gyermekek átmeneti gondozásának célszerű és hatékony formáját és megfelelően biztosítja a közös érdekű feladatellátást. 
Kiskőrös, 2011. május 9.

                                                                                                       Polgármester
HATÁROZAT – TERVEZET
Kiskőrös Város Képviselő-testülete a helyettes szülői feladat közös ellátására létrehozott társulás 2010. évi tevékenységéről szóló beszámolót elfogadja.   

